የአሜሪካ ኮንግረስ ልዑካን በኮንግረስ የፀደቀው የሰብዓዊ መብት ውሳኔ ሐሳብ ኢትዮጵያን ይደግፋል አሉ
የአሜሪካ ኮንግረስ አባላት ክሪስ ስሚዝና ካረን ባስ በኢትዮጵያ ባደረጉት ጉብኝትና ጠቅላይ ሚኒስትር ዓብይ አህመድን (ዶ/ር) ጨምሮ ከተለያዩ አካላት ጋር ካደረጉት ውይይት እንደተገነዘቡት፣ በአገሪቱ እየተካሄደ ያለው ለውጥ ሳቢ መሆኑን አስታወቁ፡፡ የኮንግረስ አባላቱ ሐሙስ ነሐሴ 17 ቀን 2010 ዓ.ም. ምሽት በሸራተን አዲስ በሰጡት መግለጫ፣ በአሜሪካ ኮንግረስ የፀደቀው ኤችአር 128 ወገንተኛ ያልሆነና ኢትዮጵያን የሚደግፍ ነው ብለዋል፡፡የአሜሪካ ኮንግረስ የውጭ ጉዳዮች ቋሚ ኮሚቴ ሰብሳቢ ክሪስ ስሚዝ እንዳስታወቁት፣ እ.ኤ.አ. ከ2005 ጀምሮ ኤችአር 128 በተባለ የመገናኛ ብዙኃን ነፃነት፣ የሰብዓዊ መብቶችንና ሌሎች ጥሰቶችን የሚኮንን ውሳኔ ሐሳብ ላይ ሲሠሩ መቆየታቸውን በመግለጽ፣ ‹‹ምክንያቱም ሕዝቡ የሚፈልገው ይህ ነው፤›› ብለዋል፡፡ዓይን ገላጭ የሆነ ውይይት ከጠቅላይ ሚኒስትር ዓብይ ጋር ማድረጋቸውን፣ ከመጀመርያው የጠቅላይ ሚኒስትሩ የሲመት ንግግር ጀምሮ ሲከታተሉ እንደነበር በማስታወቅም እንደተደሰቱ ተናግረዋል፡፡‹‹ጠንካራ የሆነ የለውጥ ስሜትና ጉጉት መኖሩን ዓይተናል፤›› ሲሉም አስረድተዋል፡፡  ኮንግረስማን ስሚዝ አክለውም፣ ‹‹ጠቅላይ ሚኒስትሩ ያደረጉትና ያስደሰተን ሌላው ተግባር፣ እጅግ ብዙ የፖለቲካ እስረኞችን ለቅቀዋል፡፡ ይህንንም በዚህ አጭር ጊዜ የትኛውም አገር ሲያደርገው አልታየም፤›› ብለዋል፡፡በኢትዮጵያ የተቀየሩ ነገሮች እንዳሉና ኤችአር 128 ወገንተኛ ያልሆነ የውሳኔ ሐሳብ እንደሆነ ያስታወቁት ስሚዝ፣ የሰብዓዊ መብት ጥሰቶች በእጅጉ የሚያሳስባቸው ጉዳይ እንደሆነ አስታውቀዋል፡፡‹‹ጠቅላይ ሚኒስትሩ የሰብዓዊ መብት ጥሰቶች እንደሚያሳስቧቸውና ለሁሉም ብሔሮችና ብሔረሰቦች እኩል እንደሚጨነቁ አስታውቀውናል፡፡ ይህ አዲስ ምዕራፍ ነው፤›› ሲሉም አክለዋል፡፡ኮንግረስማን ስሚዝ አክለውም፣ የውሳኔ ሐሳቡ ሲፀድቅ በመንግሥት ውስጥ ደስተኛ የነበሩ ባለሥልጣናት ነበሩ ብለዋል፡፡ኮንግረስውመን ካረን ባስ በበኩላቸው በውሳኔ ሐሳቡ ላይ ለረዥም ጊዜ መሥራታቸውን በማስታወቅ፣ በፀደቀበት ወቅት በኢትዮጵያ ለውጦች እየታዩ ስለነበር ማሻሻያዎች መደረጋቸውን አስታውቀዋል፡፡ በተጨማሪም አበረታች የሆኑ ነጥቦች እንዲካተቱም ተደርጓል ብለዋል፡፡‹‹በመስከረም ኮንግረሱ ከእረፍት ሲመለስ ያየነውን በማሳወቅ እየተደረገ ያለውን ነገር ለማበረታታት ማድረግ የምንችላቸው ጉዳዮች ላይ እንወያያለን፡፡ የውሳኔ ሐሳቡ እንደ ምርጫና የመገናኛ ብዙኃን ነፃነት ላይ ድጋፍ ማድረግ ሊሆን ይችላል፤›› ብለዋል፡፡ኮንግረስማን ስሚዝ እ.ኤ.አ. በ1980ዎቹ በኤል ሳልቫዶር መንግሥት ላይ ተመሳሳይ የውሳኔ ሐሳብ የተላለፈ መሆኑን በማስታወስ በወቅቱ ከኮንግረስ አባላት ተቃውሞ ቢገጥመውም፣ የኤል ሳልቫዶር የወቅቱ ፕሬዚዳንትን ሲያናግሯቸው ግን ለመንግሥታቸው እንቅስቃሴ ድጋፍ እንደሚያደርግ እንደገለጹላቸው በማስታወስ፣ የኤችአር 128 ውሳኔ ሐሳብም ለኢትዮጵያ እንደሚጠቅም እንደ ማስረጃነት አቅርበዋል፡፡